Lundin Energy

Lundin Energy tidligere Lundin Petroleum er et uavhengig internasjonalt svensk oljeselskap. Selskapet ble grunnlagt av Adolf Lundin i 2001 etter at det tidligere selskapet Lundin Oil AB ble overtatt av Talisman Energy. Hovedeiere er Lundin-familien, og  Adolfs sønn, Ian H. Lundin, er styreformann. I styret har det også sittet Lukas H. Lundin, Adolfs andre sønn, som er styreformann i et flertall av datterselskapene. Administrerende direktør er Ashley Heppenstall. Blant tidligere styremedlemmer finner man den tidligere statsministeren, lederen av Moderaterna og tidligere svensk utenriksminister Carl Bildt.

Historie
Selskapet har sine røtter tilbake til 1980-tallet. I 1981 grunnla Adolf Lundin oljeselskapet International Petroleum som drev letevirksomhet og produksjon i Midtøsten, USA og Biscayabukten, senere også i Asia og Storbritannia.  I 1995 ble Adolf Lundin største aksjeeier i oljeselskapet Sands Petroleum AB med virksomhet i Storbritannia. I 1997 slo de to selskapene seg sammen og ble hetende Lundin Oil AB. I 2001 ble selskapet solgt til det kanadiske oljeselskapet Talisman Energy for 470 millioner amerikanske dollar. 

Samme år grunnla Aldolf Lundin et nytt selskap med stort sett den samme tekniske og administrative staben som i Lundin Oil AB. Det nye selskapet ble hetende Lundin Petroleum AB. Selskapet skaffet seg raskt letelisenser i Sudan, Iran og Russland, og i september 2001 ble selskapet notert på  Stockholmsbørsen. I 2002 kjøpte Lundin Petroleum oljeselskapet Coparex International for 172,5 millioner amerikanske dollar, og fikk dermed letelisenser og felt under utbygging og i produksjon i Frankrike, Nederland, Tunisia, Venezuela, Indonesia og Albania. På dette tidspunktet var produksjonen 16.000 fat oljeekvivalenter (FOE) per dag. 

I 2003 overtok selskapet aksjemajoriteten i det norske oljeselskapet OER oil AS samt eierandeler i en rekke produserende felt i Norge, Storbritannia og Irland fra DNO. I 2004 kom Broom-feltet i Storbritannia i produksjon og plan for utbygging og drift for Alvheimfeltet ble levert til norske myndigheter. 

I 2006 døde selskapets grunnlegger, Adolf Lundin, men Lundin-familien beholdt sin kontroll over selskapet både i styret og på eiersiden. 

Samme år kjøpte selskapet Valkyries Petroleum og overtok dermed lisenser i Det kaspiske hav. I Tunisia kom Oudna-feltet i produksjon, og total produksjon var mer enn 40 000 FOE per dag.

Året etter gjorde selskapet funn på Luno-prospektet i Norge, og reservene ble anslått til 149 millioner FOE. I 2009 kom Alvheimfeltet i produksjon, og selskapets samlede produksjon nådde 90 000 FOE per dag. 

I 2010 skiltes virksomheten i Storbritannia ut og ble slått sammen med virksomheten til oljeselskapet Petrofac Limited. Det nye selskapet ble hetende EnQuest og Lundin Petroleums eierandel er 55%. I Norge kom Volundfeltet i produksjon og det ble gjort et stort funn på PL 501 Avaldsnes-prospektet samt på PL 338 Luno-prospektet. I 2011 ble det gjort ytterligere tre funn i Norge samt to funn i Malaysia.

Kritikk
Frilansjournalisten Kerstin Lundell påstår i sin bok Affärer i blod och olja: Lundin Petroleum i Afrika at selskapet har vært delaktig i forbrytelser mot menneskeheten som drap ved skyting, nedbrenning av landsbyer med mer.
Folkemordet utført av sudanske regjeringsstyrker resulterte i  døde og  fordrevne. Massakrene startet i området etter at Lundin Oil hadde inngått økonomisk partnerskap med den sudanske regjeringen om oljeutvinning i området. Den 8. juni 2010 publiserte European Coalition on Oil in Sudan rapporten Unpaid Debt, som oppfordrer Sverige, Østerrike og Malaysia til å undersøke om selskapene Lundin, OMV og Petronas har forbrutt seg mot internasjonal rett i perioden 1997-2003. Dette resulterte igjen i at den svenske påtalemyndigheten startet etterforskning av Lundin Petroleum i 2011. I 2011 ble to svenske journalister dømt for angivelig terrorvirksomhet i Etiopia. Men ifølge media var deres oppdrag i landet å granske et selskap med bånd til Lundin Petroleum. Samtidig kom det kritikk mot Sveriges utenriksminister Carl Bildt for at han hadde gjort for lite for å bistå de to svenskene. Det ble også antydet at hans tidligere koblinger til Lundin Petroleum gjorde det viktig for ham å stå på god fot med myndighetene i Etiopia. Fra norsk side har blant annet SV tatt til orde for at Oljefondet, som har investert i Lundin Petroleum, bør reagere og at Lundin Petroleum inntil videre ikke bør tildeles nye blokker på norsk sokkel. I 2018 bestemte den svenske regjeringen at det skulle tas ut tiltale mot Lundin Energy for folkemordet i Sudan.

Lundin Norway AS
Lundin Norway AS er et svenskeid oljeselskap grunnlagt i 2003 som driver med petroleumsvirksomhet på norsk sokkel. Selskapet har kontorer på Lysaker. Administrerende direktør er Kristin Færøvik. Selskapet har gjort seg bemerket gjennom oljefunnene Avaldsnes i 2010 og Aldous Major i 2011.

Historie 
I begynnelsen av 2003 kom Lundin Petroleum inn på norsk sokkel gjennom sin investering i OER Oil som ga Lundin-gruppen en eierandel på 75 %. Senere samme år, 24. oktober 2003, ble Lundin Norway AS stiftet for å koordinere Lundin Petroleums virksomhet på norsk sokkel. I november 2003 kjøpte Lundin alle DNOs eierandeler på britisk, irsk og norsk sokkel unntatt Glitnefeltet på norsk sokkel. Blant andelene var PL 088BS og 036C, Alvheimfeltet. Sommeren 2004 ble Torstein Sannes ansatt som administrerende direktør i Lundin Norway AS, og selskapet åpnet kontorer på Lysaker. Senere samme år solgte Lundin sine andeler i OER Oil til det amerikanske oljeselskapet Endeavour for 172,5 millioner kroner, deriblant alle lisensandeler tilhørende OER Oil.

I 2007 annonserte Lundin Petroleum at selskapet ville samle all virksomhet i Norge og Storbritannia i et nytt selskap, Viking Oil and Gas, og liste 49 % av aksjene på Oslo Børs. Selskapet skulle bli ledet av Torstein Sannes, og selskapet skulle etter planen bli ett av de største på norsk sokkel. Den 27. april 2007, samme dag som noteringen skulle skje, besluttet imidlertid Lundin Petroleum å trekke noteringen.
Samme år ble det gjort et funn på Luno-prospektet (nå Edvard Grieg-feltet)PL 338 i Nordsjøen, og året etter et funn på Jordbær-prospektet (nå Knarrfeltet) PL 373 S og i juni 2008 startet produksjonen på Alvheimfeltet der Lundins eierandel var 15 %.

I 2008 begynte Lundin å kjøpe opp aksjer i det norske uavhengige oljeselskapet Revus. Da Wintershall la inn bud på selskapet på 5 milliarder kroner svarte Lundin med å kjøpe seg ytterligere opp, og det ble spekulert omkring en oppkjøpskamp mellom de to selskapene. I desember 2008 erklærte imidlertid Lundin at selskapet ville selge sine Revus-aksjer.

I september 2010 ble det annonsert et funn på Avaldsnes-prospektet PL 501 som Lundin hadde fått tildelt i TFO 2008. Lundin var operatør med en 40 % eierandel. Funnet ble i 2010 anslått til mellom 100 og 400 millioner fat oljeekvivalenter (FOE). I juni 2011 ble det gjort en første avgrensningsbrønn, og i slutten av september gikk Lundin Norway ut med et oppdatert ressursestimat på Avaldsnes på mellom 800 millioner og 1,8 milliarder fat utvinnbare oljeekvivalenter. I tillegg var Lundin Norway medeier med 10 % i det Statoil-opererte Aldous Major-funnet PL 265 i 2011, som i oktober 2011 ble oppgitt til å inneholde mellom 900 og 1500 FOE. Det ble også gjort kjent at det var kommunikasjon mellom disse to feltene, og at de i realiteten var ett stort oljefelt, som har fått navnet Johan Sverdrup-feltet.

Virksomhet 
Selskapet er involvert i hele verdikjeden fra letevirksomhet via utbygging til produksjon. Selskapet har spesielt fokusert på Alvheim- og Edvard Grieg-områdene i sentrale Nordsjøen (som blant annet inkluderer funnene Avaldsnes og Aldous Major) i tillegg til sørlige delen av Nordsjøen. Dessuten har selskapet letelisenser i blant annet Barentshavet. ssengeI slutten av 2011 hadde selskapet to felt i produksjon: Alvheimfeltet og det tilknyttede Volundfeltet. Mot slutten av 2015 ble Edvard Grieg feltet satt i produksjon, med Lundin Norway som operag.
Siden sin første funnbrønn i 2007, har selskapet gjort en rekke kommersielle funn på norsk sokkel. Funnet på Aldous Major PL 265 var Lundins 10. funn på norsk sokkel.

Fusjon med Aker BP
I desember 2021 kjøpte Aker BP Lundin Energys olje- og gassvirksomhet i en avtale verdt 125 milliarder kroner. Det kombinerte selskapet blir nest størst etter Equinor på norsk sokkel.

Referanser

Eksterne lenker
 
 
 Company profile at Bloomberg Businessweek
 "Sudan, Oil, and Human Rights", Human Rights Watch, September 2003, ISBN 1564322912.

Oljeselskaper
Svenske industriselskaper
Selskaper notert på Stockholmsbørsen
Selskaper etablert i 2001